'N WYSE OU MAN ONTHOU | BILTONG & POT- ROAST
'N WYSE OU MAN ONTHOU
December 20, 2017 by Biltong & Pot-roast
Ek onthou die dag toe ek Ashar se brief ontvang het asof dit gister was – die brief waarin hy my van sy bevindings vertel het. Uit die toon van sy brief kon ek agterkom dat hy baie opgewonde was. My eie sterrekykery het my tot presies dieselfde gevolgtrekking as Ashar s'n gebring – so, ek was sélf ook opgewonde. Dit was eintlik snaaks. Ons groepie ou sterrekykers het almal min of meer dieselfde tyd die ster gesien en het dadelik briewe aan mekaar gestuur. Die dag nadat ek Ashar se brief ontvang het, het ek nóg 'n hele klompie briewe van ander sterrekykers gekry waarin dieselfde inligting en opgewondenheid gedeel is!
Ons het onmiddellik die koning ingelig en hom vertel dat die sterre gepraat het. Toe hy ons vra wat die sterre dan nou gesê het, het ons geantwoord:
"U hoogheid, ons het 'n ster gesien. Hierdie ster dui op 'n gebeurtenis van kosmiese belang. Ons het, natuurlik, die verskillende interpretasies onder mekaar bespreek en tot die slotsom gekom dat hierdie ster die koms van van 'n groot koning aankondig. Ons vra u toestemming om wes te reis sodat ons hierdie koning kan gaan verwelkom".
'n Maand later het ons groep bejaarde sterrekykers toe op ons lang reis weswaarts vertrek. Nóú, jare na ons groot reis, word ons wýse ou manne genoem. Ha! Wel, ek kan jou sê dis nie wat hulle ons destyds genoem het nie.
"'n Spul mal ou manne!"
Selfs my vrou het gedink my varkies het uit die hok uit ontsnap.
"Jy's 'n stokou man met artritis, 'n swak hart en jy's nog boonop half doof ook!" het sy op my geskreeu terwyl ek gesukkel het om op my kameel te kom – so met 'n bietjie hulp.
"Aaa," het ek haar geantwoord toe ek my sit op die kameel se rug gekry het, "Maar my oë is nog goed, vroumens. En as jy gesien het wat èk gesien het, sal jy my nie probeer keer nie!"
"Maar wat van jou swak hart?" het sy nog vir oulaas gepleit.
"My hart? My liewe vrou, my hartklop gaan waarskynlik binnekort stop, dis waar, maar moet my hart tog nou nie die kans ontneem om nog een keer soos die hart van 'n vreeslose jongman te klop nie. Wanneer my oë die nuwe koning gesien het, dan sal my hart heel tevrede wees om tot rus te kom."
Sy het net gesug, eenkant toe gestaan en vir my gewaai.
Nou is ek 'n ou man en my stem nie meer so sterk nie. Ek het nie genoeg asem om lank te praat nie, so ek sal jou nou nie met die detail van ons reis verveel nie. Dis seker nie nodig om te sê dat die woestyn intens en uitmergelend was nie, soos ons almal nou mos maar weet. Maar die ster, dáárdie ster, het ons nooit in die steek gelaat nie. Sy't nooit verflou nie en nie een keer 'n bespotting van ons jeugdige entoesiasme gemaak nie. Ons het haar as die volmaakte reisgenoot ervaar.
Die ster was egter bloot ons gids, nie die eindbestemming nie en na baie maande, soos ons nader aan Betlehem gekom het, het ons van die ster af begin weggekyk om die horison vir 'n paleis te fynkam. Maar, weer 'n keer, het ons die ster se hulp nodig gehad om vir ons die paleis te kon uitwys – 'n paleis wat maar soos 'n doodgewone Betlehemse huis gelyk het.
En daar, by daardie huis het ons oë die jong Koning gesien – in die stal, van alle plekke, nogal. 'n Ou kleine babatjie, in doeke toegedraai lê Hy toe daar in die voerkrip.
Ons harte was so vol en het weer jonk gevoel. Ons het geskenke aangebied en die jonge Jesus verheerlik, alhoewel ons op daardie stadium nie die volle impak van Sy geboorte besef het en ook nie toe kón besef het nie.
(Vertaal en verwerk uit die oorspronklike Engels deur André Fourie. Outeur onbekend)
← MAAK VOL … VIR EEN RAND?
EERSTE SKOOLDAG →
One thought on "'N WYSE OU MAN ONTHOU"
annette le Grange says:	 December 21, 2017 at 3:39 pm
'n pragtige verwerking van so 'n ware storie,veral hoe ons al hoe nader beweeg aan Christus se geboorte,dankie